‘Dapper’ boer van Noordwes trek 8 verdagtes vas | SAUK.co.za - Nuus.info
ŉ Boer van Noordwes het Maandagaand agt vermeende misdadigers manalleen vasgetrek.
Lt.kol. Adéle Myburgh, woordvoerder van die polisie, het gesê die boer het op die Wesselsbron-grondpad in die Makwassie-gebied gery toe hy ŉ verdagte voertuig by die Kommandodrift-aansluiting opgemerk het. Hy het die voertuig voorgekeer en die verdagtes aangesê om te wag, terwyl hy die polisie ontbied het.
“Hoe hy die verdagtes sover gekry het om stil te hou en te wag totdat die polisie opgedaag het, weet ek nie. Ek weet net hy was baie dapper om dit te doen en dit is groot genade dat hy manalleen ŉ voertuig vol mense voorgekeer en niks oorgekom het nie,” het Myburgh gesê.
Met die polisie se aankoms op die toneel het hulle ŉ soektog gedoen en op twee 9 mm-pistole met ammunisie, messe, kabelbinders, balaklawas en handskoene afgekom. Die agt verdagtes is op aanklag van die onwettige besit van vuurwapens en ammunisie in hegtenis geneem. Hulle sal Woensdag in die Wolmaransstad-landdroshof verskyn.
Oor bespiegeling dat die verdagtes op pad was om ŉ plaasaanval uit te voer, het Myburgh gesê dit kan nie bevestig word nie. “Die goed wat in hulle besit gevind is, dui daarop dat hulle moontlik op pad was om ŉ misdryf te pleeg. Maar presies waarheen hulle op pad was sal eers deur die loop van die ondersoek aan die lig kom.”
Lt.genl. Baile Motswenyane, die provinsiale polisiekommissaris in Noordwes, het die boer geloof vir sy samewerking met die polisie wat tot die verdagtes se inhegtenisneming gelei het.
« Sangoma op parool skuldig aan nóg verkragtings
Moordenaar van Dr. Werner Emslie ontsnap uit Lephalale-polisiestasie – Hoe gebeur dit? »